Il-Ħamis 28 ta' April: inawgurazzjoni uffiċjali tal-Arkata ta' Wignacourt magħrufa bħala l-Bieb ta' Fleur-De-Lys, fis-7.00pm, bis-sehem ta' massed-band mit-tlett baned Karkariżi Il-Ġimgħa 29 ta' April: programm għall-istudenti tal-iskejjel Primarji u Sekondarji, fl-10.00am Is-Sibt 30 ta' April: teatru, mużika u arti għal kull udjenza, 7.30pm Expoline Malta, NGO li taħdem fuq avvenimenti kulturali u artistiċi flimkien mal-Kunsill Lokali ta' Birkirkara jippreżentaw l-avveniment 'L-Ilma, l-Akkwadott u l-Arkata ta' Fleur-De-Lys'; proġett soċjali, edukattiv u kulturali li jdur mat-tema tal-ilma bħala riżors skars u vitali u li hu mmirat għall-pubbliku inġenerali, speċjalment għat-tfal u għaż-żgħażagħ. L-avveniment 'L-Ilma, l-Akkwadott u l-Arkata ta' Fleur-De-Lys' se jsir nhar il-Ħamis 28, il-Ġimgħa 29 u s-Sibt 30 ta' April madwar iż-żona biswit l-akkwadott fejn l-Arkata ta' Wignacourt għadha kif reġgħet ġiet mibnija, kif ukoll fil-bandli ta' Fleur-De-Lys stess. Il-Ħamis 28 ta' April hija l-inawgurazzjoni uffiċjali tal-Arkata ta' Wignacourt, filwaqt li l-Ġimgha 29 ta' April se tkun iddedikata lill-istudenti tal-iskejjel Primarji u Sekondarji li se jipparteċipaw f'workshops ma' storiċi, artisti, atturi u mużiċisti u rappreżentanti tal-kampanja Catch the Drop. Studenti mill-Kulleġġ ta' Santa Tereża u mill-iskola ta' Santa Monika tal-Gżira kif ukoll klijenti taċ-Ċentru ta' Matul il-Jum ta' Fleur-De-Lys se jipparteċipaw f'esibizzjoni ta' arti u krafts filwaqt li jieħdu sehem f'reċti u jkantaw kanzunetti relatati mal-istorja u l-konservazzjoni tal-ilma u l-arkata ta' Fleur-De-Lys. Is-serata tas-Sibt 30 ta' April tinkludi mużika u żfin kif ukoll produzzjonijiet teatrali relatati mat-tema ċentrali tal-ilma u tal-akkwadott. L-artisti rinomati Matthew Cassar, Joe Mark Micallef u Mark Schembri, flimkien mal-istudenti tagħhom mill-Iskola tal-Arti u mill-iskola ta' Palazzo De La Salle, ipinġu l-arkata u l-akkwadott fuq is-sit stess. Ma jonqsux ukoll taħditiet mill-istoriċi Antoine Attard u Max Farrugia dwar il-Kavallieri, l-akkwadott, it-trasport tal-ilma u l-Arkata ta' Wignacourt. Il-Ħamis 28 u s-Sibt 30 ta' April, il-grupp teatrali VersilĦoss jippreżenta Meta l-ilma jinżel jgħanni, kummiedja storika mill-pinna ta' Ġorġ Peresso, direzzjoni ta' Joseph Galea u produzzjoni ta' Gabriella Parsons (Expoline Malta). Jieħdu sehem Matthew Balzan, Aaron Fenech, Chris Degiorgio, Lisa Farrugia, Gabriella Parsons, u Donald Paul Parsons, b'mużika tal-Mro David Joseph Sammut. Is-Sibt, Ryan Galea, Maria Farrugia u Lorraine Dimech Genuis jippreżentaw ir-rakkont poetiku Hekk twieled l-Akkwadott filwaqt li Żugraga Dance Group u r-rock band Accessto janimaw is-serata biż-żfin u l-mużika tagħhom.